የልማት ተነሺዎች ካሳ ቢከፈላቸውም እስካሁን አለመነሳታቸውን አመለከቱ  
በአዲስ አበባ ከተማ በመልሶ ማልማት መርሃ ግብር በመካተት ካሳ የተከፈላቸው ከ200 በላይ  የሚሆኑ ቤተሰቦች እስካሁን  ከመኖሪያ ሥፍራቸው አለመነሳታቸውን አስታወቁ ።በአዲስ  አበባ ከተማ  ነባር ሠፈሮች በሆኑት በተክለሃይማኖት ፣ ካዛንቺስ ፣ አፍሪካ ህብረትና አሮጌ ቄራ አካበቢዎች ነዋሪዎች የሆኑ ከ200 በላይ የሚደርሱ ቤተሰቦች  በአዲስ  አበባ ከተማ  የመልሶ  ማልማት መርሃ ግብር መሠረት እንደሚነሱ ተነግሯቸው ካሳ ከተከፈላቸው በኋላ እስካሁን  ከመኖሪያ ሥፍራቸው አለመነሳታቸውን ለዋልታ አመልክተዋል ።እንደ የልማት ተነሺዎቹ  ገለጻ ነዋሪዎችን የማስነሳቱት ሂደት በመጓተቱ ምክንያት  መንግሥት  ለመሬት ካሳ የከፈለን  ገንዘብ አላግባብ እየባከነብንና  ኑሯችንንም  በዕቅድ መሠረት እንዳንመራ አድርጎናል በማለት ቅሬታቸውን አቅርበዋል ።በአዲስ አበባ ከተማ አስተዳደር የመልሶ ማልማትና ወሰን ማስከበር ዘርፍ ምክትል ሥራ አስኪያጅ አቶ ግርማ ብርሃኑ በበኩላቸው የከተማው የልማት ተነሺዎች ካሳ ተከፍሏቸው  በሚሠጣቸው ምትክ ቦታዎች የመሠረተ ልማት  ዝርጋታ  የመዘግየት ሁኔታ እንዳለ ገልጸዋል ።የከተማ አስተዳደሩ የመልሶ ማልማቱ እንዳይስተጓጎል ለማድረግና   የውሃ ፣ የመብራትና የመንገድ መሠረተ ልማቶች በፍጥነት እንዲሟሉ ለማድረግ  ከሚመለከታቸው አካላት ጋር ውይይት እያደረጉ እንደሚገኙ አቶ ግርማ  ተናግረዋል ።እንደ አቶ ግርማ ማብራሪያ  በአዲስ አበባ ከተማ በሁለተኛው የእድገትና ትራንስፎርሽን እቅድ ዘመን አንድ ሺ ሄክታር መሬት መልሶ ለማልማት እየተሰራ ሲሆን  በዘንድሮ የበጀት ዓመት  4ሺህ 500 ለሚሆኑ የልማት ተነሺዎች  700 ሚሊዮን ብር ካሳ ክፍያ ተመድቦ ክፍያው  እየተፈጸመ ይገኛል ።በአዲስ  አበባ  ከተማ  የመልሶ  ማልማት   ተነሺ  የህብረተሰብ ክፍሎች ዝቅተኛው የቤት ግንባታ የካሳ ክፍያ 144 ሺ ብር ሲሆን በአሠራሩ መሠረት ለእቃ ማጓጓዣም ይከፈላቸዋል፡፡ 